Diari Oficial de la Generalitat Valenciana


Sumari del DOGV 7114, del 19-09-2013 (2013/9009)

RESOLUCIÓ de 16 de setembre de 2013, de la Direcció General d'Innovació, Ordenació i Política Lingüística, per la qual es convoca la fase de centre docent i la fase autonòmica de la Comunitat Valenciana del XIV Concurs Hispanoamericà d'Ortografia de l'any 2013.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7114

Data del DOGV
:   19-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9009


Data del document
:   16-09-2013

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 16 de setembre de 2013, de la Direcció General d'Innovació, Ordenació i Política Lingüística, per la qual es convoca la fase de centre docent i la fase autonòmica de la Comunitat Valenciana del XIV Concurs Hispanoamericà d'Ortografia de l'any 2013. [2013/9009]  
El Ministeri d'Educació, dins del conjunt d'actuacions que du a terme per a millorar la qualitat de l'ensenyança, i conscient de la importància que té en el domini de l'expressió escrita el coneixement de l'ortografia, considera necessari promoure entre els alumnes el seu estudi i el seu ús.  
La Resolució de 29 de juliol de 2013 (BOE 199, 20.08.2013), de la Secretaria d'Estat d'Educació i Formació Professional i Universitats, ha convocat la fase nacional del XIV Concurs Hispanoamericà d'Ortografia en castellà de l'any 2013, destinat a l'alumnat que cursa estudis del segon curs de Batxillerat.  
La Conselleria d'Educació, Cultura i Esport, que comparteix l'objectiu de promoure el correcte ús de les llengües, considera este concurs com una iniciativa valuosa per afavorir el correcte ús de la llengua escrita, i per a despertar en els alumnes l'interés pel coneixement de l'ortografia, raons per les quals s'adherix a la convocatòria nacional i organitza la fase de selecció autonòmica que precedix la fase nacional.  
La convocatòria autonòmica comprén dos fases, prèvies a la nacional, que es desenrotllen de forma successiva: una primera fase en el centre docent i una segona fase d'àmbit autonòmic.  
Per tot açò, esta direcció general resol:  
  
Primer  
1. Convocar la fase de centre docent de la Comunitat Valenciana, del XIV Concurs Hispanoamericà d'Ortografia en castellà de l'any 2013.  
2. En esta fase podran participar els alumnes dels centres de la Comunitat Valenciana matriculats en el segon de Batxillerat per al curs 2013-2014 i que prèviament s'hagen inscrit com a participants en el seu centre.  
3. Els centres docents de la Comunitat Valenciana que desitgen participar en esta fase dirigiran la corresponent sol·licitud al Servici de Innovació i Qualitat, de la Direcció General d'Innovació, Ordenació i Política Lingüística (av. Campanar, 32; 46062 València) segons el model de l'annex I d'esta resolució, que a més dels mitjans de presentació establits per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, podrà ser remesa escanejada per correu electrònic a la següent adreça: . El termini de presentació de les sol·licituds finalitzarà el dia 2 d'octubre de 2013.  
4. Els centres prèviament inscrits constituiran un jurat de selecció. Este jurat actuarà amb autonomia per a realitzar les proves més convenients per a triar, entre els alumnes inscrits, a qui demostre millor coneixement de l'ortografia de la llengua castellana.  
5. El jurat de cada centre docent haurà d'estar format per, almenys, dos professors de Llengua i Literatura Castellana, o si no n'hi ha, per un de Llengua i Literatura Castellana i un altre de Llatí o Grec, que hagen impartit classes en segon de Batxillerat.  
6. Acabada esta fase del concurs, el centre docent dirigirà un certificat amb les dades de l'alumne seleccionat al Servici de Programes i Estudis, de la Direcció General Innovació, Ordenació i Qualitat Educativa (av. Campanar, 32; 46022 València). Per això s'utilitzarà el model de certificat que figura en l'annex II d'esta resolució, que a més dels mitjans de presentació establits per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, podrà ser remesa escanejada per correu electrònic a la següent adreça: . El termini de presentació dels certificats finalitzarà el dia 10 d'octubre de 2013.  
  
  
Segon  
1. Es convoca la fase autonòmica en la Comunitat Valenciana del XIV Concurs Hispanoamericà d'Ortografia en castellà de l'any 2013.  
2. En esta fase autonòmica podran participar els alumnes que, prèviament inscrits en el concurs, hagen resultat seleccionats en els seus respectius centres.  
3. Esta fase autonòmica es desenrotllarà en la Comunitat Valenciana. La Direcció General d'Innovació, Ordenació i Política Lingüística, de la Conselleria d'Educació, Cultura i Esport, constituirà un jurat que s'ajustarà al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú i respectarà la composició paritària d'acord amb el que establix l'Orde PRE/525/2005, de 7 de març (BOE 57, de 08.03.2005), per la qual es dóna publicitat a l'Acord de Consell de ministres pel qual s'adopten mesures per a afavorir la igualtat entre dones i homes i estarà integrat per cinc membres:  
- President/a: un inspector o inspectora d'Educació.  
- Quatre vocals pertanyents al cos de catedràtics o de professors d'Ensenyança Secundària de Llengua i Literatura Castellana, que hagen impartit classes en segon curs de Batxillerat.  
El secretari del jurat serà el membre més jove dels quatre vocals.  
  
El jurat tindrà la seua seu en la Direcció General d'Innovació, Ordenació i Política Lingüística de la Conselleria d'Educació, Cultura i Esport (av. Campanar, 32; 46707 València).   
4. El concurs en esta fase autonòmica en la Comunitat Valenciana consistirà en una sèrie de dictats o redaccions de paraules i/o frases, amb un nivell progressiu de dificultat ortogràfica. El jurat actuarà amb plena autonomia per a realitzar la prova i serà competent per a resoldre les possibles reclamacions.  
5. El jurat concedirà un primer i un segon premi als dos primers classificats, els quals gaudiran dels beneficis específics que s'establisquen. El jurat pot declarar deserts els premis si considera que cap aspirant ha obtingut uns resultats acceptables des del punt de vista de la qualitat exigida en un concurs d'estes característiques.  
  
6. L'alumne o l'alumna que obtinga el primer premi en esta fase autonòmica representarà la Comunitat Valenciana en la tercera fase: fase nacional del XIV Concurs Hispanoamericà d'Ortografia en castellà de l'any 2013. Si no n'hi ha, representarà la Comunitat Valenciana l'alumne o l'alumna que obtinga el segon premi.  
7. El concurs en la fase autonòmica en la Comunitat Valenciana se celebrarà el 19 d'Octubre de 2013 a l'institut d'Educació Secundària que s'indica a continuació:  
Institut d'Educació Secundària Lluís Vives  
Carrer de Sant Pau, 4. València.  
D'acord amb el següent horari:  
- D'11.30 a 12.30 hores: primera part de l'exercici.  
- De 13.00 a 14.00 hores: segona part de l'exercici.  
8. Els alumnes seran cridats en convocatòria única a les 11.00 hores, amb l'objecte d'iniciar el concurs.  
Desenrotllament de la prova.  
9.1. Els alumnes hauran d'acudir proveïts del document nacional d'identitat i de bolígraf o ploma de tinta blava o negra.  
9.2. Una vegada iniciat el concurs no s'admetrà cap alumne o alumna més.  
En acabar la primera part de l'exercici hi haurà una pausa de 30 minuts. Durant esta pausa, el jurat de la prova prendrà les mesures oportunes perquè es garantisca la custòdia de les proves i l'anonimat dels autors.  
9.3. El jurat d'esta fase de la Comunitat Valenciana serà responsable de garantir l'anonimat dels exercicis. Per a això s'utilitzarà el sistema de codi. Este codi, que consistirà en un número que es donarà a cada un dels participants al començar les proves, serà l'única identificació que portaran els exercicis.  
9.4. Els folis en què els alumnes hagen realitzat cada dictat o redacció, que seran diferents per a cada un d'ells, no tindran nom i firma. Estos folis, identificats solament amb el codi donat a cada un dels alumnes, es graparan en l'exterior d'un sobre tancat, que contindrà una fotocòpia del full d'inscripció de l'alumne o alumna corresponent, firmat davant del president/a o secretari/a del jurat del concurs, a fi que es puga comprovar la seua identitat.   
  
Els sobres que s'empren en esta operació seran tots del mateix tipus i cap d'ells presentarà en el seu exterior cap signe diferenciador.  
Qualsevol signe en els folis en què s'haja realitzat la prova i que permeta la identificació de l'autor o de l'autora de l'exercici suposarà l'exclusió immediata de l'alumne o alumna participant.  
9.5. Després que s'haja posat el codi en el sobre que conté la fitxa d'identificació de cada alumne i en els folis en què s'haja desenrotllat la prova, estos se separaran del sobre, per a poder procedir a la correcció dels exercicis en el més absolut anonimat.  
10. Resolució de la prova  
10.1. El jurat elaborarà la proposta d'adjudicació del primer i segon premi una vegada avaluats tots els exercicis.  
10.2. Qualificats tots els exercicis, s'obriran els sobres identificats amb els codis per a conèixer el nom del guanyador/a del primer i segon premi del concurs.  
10.3. El jurat remetrà la proposta d'adjudicació del primer i segon premi i la llista amb les qualificacions de tots els alumnes o les alumnes presentats a la Direcció General d'Innovació, Ordenació i Política Lingüística de la Conselleria d'Educació, Cultura i Esport.  
  
10.4. La llista amb les qualificacions de tots els alumnes o les alumnes presentats serà exposada en el tauler d'anuncis de l'IES Lluís Vives de València pel president del jurat.  
11. Concessió del premi.  
11.1. La directora general d'Innovació, Ordenació i Política Lingüística de la Conselleria d'Educació, Cultura i Esport, a proposta del jurat autonòmic de la prova, concedirà el primer i segon premis del XIV Concurs Hispanoamericà d'Ortografia del any 2013, els quals es notificaran als interessats abans del dia 25 d'octubre de 2013, i es publicaran en el Diari Oficial de la Comunitat Valenciana.  
11.2. Els secretaris dels centres en què van realitzar la inscripció els alumnes guanyadors del primer i segon premi consignaran el premi en els seus respectius expedients acadèmics i els alumnes gaudiran dels beneficis i reconeixements específics que s'establisquen a este efecte.  
  
  
Tercer  
L'alumne o l'alumna que obtinga el primer premi en esta fase de la Comunitat Valenciana del XIV Concurs Hispanoamericà d'Ortografia en castellà de l'any 2013 serà inscrit en la fase nacional del dit concurs, en els termes que establix la Resolució de 29 de juliol de 2013 (BOE 199, 20.08.2013) de la Secretaria d'Estat d'Educació, Formació Professional i Universitària. Si no n'hi ha, serà inscrit l'alumne o alumna que obtinga el segon premi.  
  
DISPOSICIONS FINALS  
  
Primera  
En tot el que no disposa esta resolució s'aplicaran les normes vigents en matèria de beques i ajudes a l'estudi, considerant-se iniciat el procediment per la present convocatòria.  
  
Segona  
La present resolució produirà efecte l'endemà de la seua publicació en el Diari Oficial de la Comunitat Valenciana.  
Contra esta resolució, que no esgota la via administrativa, els interessats podran interposar recurs d'alçada davant de la Secretaria Autonòmica d'Educació en el termini d'un mes a comptar de l'endemà de la seua publicació en el Diari Oficial de la Comunitat Valenciana.  
Tot això de conformitat amb el que disposen els articles 107, 114 i 115 de la Llei de Règim Jurídic de les Administracions Públiques i del Procediment Administratiu Comú.  
  
València, 16 de setembre de 2013.- La directora general d'Innovació, Ordenació i Qualitat Educativa: Beatriz Gascó Enríquez.